PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo : 2008/KV/1/1/053                                                         Bratislava 30. júna 2008

Protimonopolný úrad Slovenskej republiky, odbor dohôd obmedzujúcich súťaž, v správnom konaní č. 0020/ODOS/2008 začatom dňa 18.03.2008 z vlastného podnetu podľa § 25 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov takto

r o z h o d o l:

I. 	Dohoda uzatvorená medzi podnikateľmi IKAR, a.s., so sídlom Kukuričná 13, 831 03 Bratislava, v konaní zastúpeným Mgr. Renátou Zahorákovou, advokátkou, so sídlom Staromestská 6/D, 811 03 Bratislava a MODUL, spol. s r.o., so sídlom Stará Vajnorská 17/97, 831 04 Bratislava, v konaní zastúpeným Mgr. Renátou Zahorákovou, advokátkou, so sídlom Staromestská 6/D, 811 03 Bratislava dňa 10.01.2008 pod názvom „Dohoda o podmienkach predaja titulu J. K. Rowlingová: Harry Potter a dary smrti“ je dohodou obmedzujúcou súťaž podľa § 4 ods. 3 písm. a) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov v článku II. bod 4. v znení: „Kupujúci sa zaväzuje, že titul bude do 31.3.2008 predávať konečným spotrebiteľom výlučne za doporučenú maloobchodnú cenu 499 SK s DPH.“ a preto je v tejto časti zakázaná.

II. 	Dohoda uzatvorená medzi podnikateľmi IKAR, a.s., so sídlom Kukuričná 13, 831 03 Bratislava, v konaní zastúpeným Mgr. Renátou Zahorákovou, advokátkou, so sídlom Staromestská 6/D, 811 03 Bratislava a CLIOS, spol. s r.o., so sídlom Heydukova 4, 811 08 Bratislava, v konaní zastúpeným Mgr. Renátou Zahorákovou, advokátkou, so sídlom Staromestská 6/D, 811 03 Bratislava dňa 10.01.2008 pod názvom „Dohoda o podmienkach predaja titulu J. K. Rowlingová: Harry Potter a dary smrti“ je dohodou obmedzujúcou súťaž podľa § 4 ods. 3 písm. a) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov v článku II. bod 4.: „Kupujúci sa zaväzuje, že titul bude do 31.3.2008 predávať konečným spotrebiteľom výlučne za doporučenú maloobchodnú cenu 499 SK s DPH.“ a preto je v tejto časti zakázaná.

III. 	Dohoda uzatvorená medzi podnikateľmi IKAR, a.s., so sídlom Kukuričná 13, 831 03 Bratislava, v konaní zastúpeným Mgr. Renátou Zahorákovou, advokátkou, so sídlom Staromestská 6/D, 811 03 Bratislava a Marian Gregorov Džongov – FIRMA JOHNY, so sídlom Jedľová 6, 821 07 Bratislava, zastúpeným Mgr. Renátou Zahorákovou, advokátkou, so sídlom Staromestská 6/D, 811 03 Bratislava pod názvom „Dohoda o podmienkach predaja titulu J. K. Rowlingová: Harry Potter a dary smrti“ je dohodou obmedzujúcou súťaž podľa § 4 ods. 3 písm. a) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov v článku II. bod 4.: „Kupujúci sa zaväzuje, že titul bude do 31.3.2008 predávať konečným spotrebiteľom výlučne za doporučenú maloobchodnú cenu 499 SK s DPH.“ a preto je v tejto časti zakázaná.

IV. 	Dohoda uzatvorená medzi podnikateľmi IKAR, a.s., so sídlom Kukuričná 13, 831 03 Bratislava, v konaní zastúpeným Mgr. Renátou Zahorákovou, advokátkou, so sídlom Staromestská 6/D, 811 03 Bratislava a Ivan Šimonfy – LIBRERIA, so sídlom M. R. Štefánika 47, 940 01 Nové Zámky, v konaní zastúpeným Mgr. Renátou Zahorákovou, advokátkou, so sídlom Staromestská 6/D, 811 03 Bratislava dňa 17.01.2008 pod názvom „Dohoda o podmienkach predaja titulu J. K. Rowlingová: Harry Potter a dary smrti“ je dohodou obmedzujúcou súťaž podľa § 4 ods. 3 písm. a) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov v článku II. bod 4.: „Kupujúci sa zaväzuje, že titul bude do 31.3.2008 predávať konečným spotrebiteľom výlučne za doporučenú maloobchodnú cenu 499 SK s DPH.“ a preto je v tejto časti zakázaná.

V. 	Podľa § 38 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov Protimonopolný úrad Slovenskej republiky za konanie uvedené v bodoch I. až IV. výrokovej časti tohto rozhodnutia ukladá:

1. 	podnikateľovi IKAR, a.s., so sídlom Kukuričná 13, 831 03 Bratislava pokutu vo výške 50 000,- Sk (slovom päťdesiattisíc slovenských korún),

2. 	podnikateľovi MODUL, spol. s r.o., so sídlom Stará Vajnorská 17/97, 831 04 Bratislava pokutu vo výške 7 000,- Sk (slovom sedemtisíc slovenských korún),

3. 	podnikateľovi CLIOS, spol. s r.o., so sídlom Heydukova 4, 811 08 Bratislava pokutu vo výške 1 000,- Sk (slovom jedentisíc slovenských korún),

4. 	podnikateľovi Marian Gregorov Džongov – FIRMA JOHNY, so sídlom Jedľová 6, 821 07 Bratislava pokutu vo výške 500,– Sk (slovom päťsto slovenských korún),

5. 	podnikateľovi Ivan Šimonfy – LIBRERIA, so sídlom M. R. Štefánika 47, 940 01 Nové Zámky pokutu vo výške 500,– Sk (slovom päťsto slovenských korún),

ktorú sú všetci vyššie uvedení podnikatelia povinní uhradiť do 15 dní odo dňa nadobudnutia právoplatnosti tohto rozhodnutia na účet Protimonopolného úradu Slovenskej republiky č. 7000060793, ID 2487, ŠP 8180, IBAN kód SK5281800000007000060793, KS 1118, VS 200711053 vedený v Štátnej pokladnici Bratislava.

Odôvodnenie:

	Dňa 18.03.2008 začal Protimonopolný úrad SR (ďalej len „úrad“) z vlastného podnetu konanie vo veci dohody obmedzujúcej súťaž podľa § 4 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“). 

	Predmetom konania sú dohody, ktoré účastník konania spoločnosť IKAR, a.s., so sídlom Kukuričná 13, 831 03 (ďalej len „IKAR, a.s.“) uzatvoril s odberateľmi knihy Harry Potter a dary smrti - podnikateľmi MODUL, spol. s r.o., so sídlom Stará Vajnorská 17/97, 831 04 Bratislava (ďalej len „MODUL, spol. s r.o.“), CLIOS, spol. s r.o., so sídlom Heydukova 4, 811 08 Bratislava (ďalej len CLIOS, spol. s r.o.“), Marian Gregorov Džongov – FIRMA JOHNY, so sídlom Jedľová 6, 821 07 Bratislava (ďalej len „Marian Gregorov Džongov – FIRMA JOHNY“) a Ivan Šimonfy – LIBRERIA, so sídlom M.R.Štefánika 47, 940 01 Nové Zámky (ďalej len „Ivan Šimonfy – LIBRERIA“). Článok II. bod 4. predmetných dohôd obsahoval záväzok odberateľov predávať túto knihu za cenu stanovenú spoločnosťou IKAR, a.s.

	Podnikateľ IKAR, a.s. predložil dňa 01.04.2008 plnú moc, ktorou splnomocňuje na zastupovanie v predmetnom konaní Mgr. Renátu Zahorákovú, advokátku, so sídlom Staromestská 6/D, 811 03 Bratislava.
	Podnikateľ MODUL, spol. s r.o. predložil dňa 07.04.2008 plnú moc, ktorou splnomocňuje na zastupovanie v predmetnom konaní Mgr. Renátu Zahorákovú, advokátku, so sídlom Staromestská 6/D, 811 03 Bratislava.
	Podnikateľ Ivan Šimonfy – LIBRERIA predložil dňa 22.04.2008 plnú moc, ktorou splnomocňuje na zastupovanie v predmetnom konaní Mgr. Renátu Zahorákovú, advokátku, so sídlom Staromestská 6/D, 811 03 Bratislava.
	Podnikateľ CLIOS, spol. s r.o. predložil dňa 12.05.2008 plnú moc, ktorou splnomocňuje na zastupovanie v predmetnom konaní Mgr. Renátu Zahorákovú, advokátku, so sídlom Staromestská 6/D, 811 03 Bratislava.
	Podnikateľ Marian Gregorov Džongov – FIRMA JOHNY predložil dňa 03.06.2008 plnú moc, ktorou splnomocňuje na zastupovanie v predmetnom konaní Mgr. Renátu Zahorákovú, advokátku, so sídlom Staromestská 6/D, 811 03 Bratislava.

	Nakoľko úrad dospel k záveru, že obsah všetkých posudzovaných dohôd je zhodný v predmete a cieli, postupoval podľa § 4 ods. 5 zákona a posudzoval všetky uzatvorené dohody v jednom konaní.

1. Účastníci konania

IKAR, a.s.

	Hlavným predmetom činnosti spoločnosti IKAR, a.s., IČO 00 678 856 je podľa výpisu z obchodného registra, oddiel. Sa, vložka číslo: 30/B vydavateľská činnosť v oblasti neperiodických publikácií a tlače, výroba a predaj nahratých zvukových – obrazových záznamov a veľkoobchodná činnosť vo vyššie uvedených oblastiach. Obrat spoločnosti za rok 2007 predstavoval ....... (obchodné tajomstvo) a obrat za predaj knihy Harry Potter a dary smrti za obdobie január 2008 predstavoval ........ (obchodné tajomstvo).

MODUL, spol. s r.o.

	Hlavným predmetom činnosti spoločnosti MODUL, spol. s r.o., IČO 17 054 346 je podľa výpisu s obchodného registra  oddiel: Sro, vložka číslo: 840/B najmä kúpa a predaj tovaru v rozsahu voľnej živnosti, predaj a požičiavanie nahratých zvukových nosičov a zvukovo-obrazových záznamov, vydávanie a rozširovanie neperiodických publikácií. Obrat spoločnosti za rok 2007 predstavoval ....... (obchodné tajomstvo), obrat za predaj knihy Harry Potter a dary smrti za obdobie január 2008 predstavoval ....... (obchodné tajomstvo).

CLIOS, spol. s r.o.

	Hlavným predmetom činnosti spoločnosti CLIOS, spol. s r.o., IČO 31 381 511,  je podľa výpisu z obchodného registra oddiel: Sro, vložka číslo: 7738/B, okrem iného, nákup a predaj tovaru v rozsahu voľnej činnosti a sprostredkovanie obchodu. Obrat spoločnosti za rok 2007 predstavoval 115 705 378,- Sk, obrat za predaj knihy Harry Potter a dary smrti za január 2008 predstavoval 210 381,50 Sk.

Marian Gregorov Džongov – FIRMA JOHNY

	Predmetom činnosti podnikateľa Marian Gregorov Džongov – FIRMA JOHNY, IČO 30 166 128, je podľa živnostenského listu ev. č.: OŽR – 96/07436/002, reg. č. 3478/96 kúpa rozličného tovaru za účelom jeho ďalšieho predaja a predaj v rozsahu voľnej živnosti. Obrat podnikateľa za rok 2007 predstavoval 395 562,- Sk, obrat za predaj knihy Harry Potter a dary smrti za január 2008 predstavoval 8 982,- Sk.

Ivan Šimonfy – LIBRERIA

	Predmetom činnosti podnikateľa Ivan Šimonfy – LIBRERIA, IČO 34 966 633 je podľa živnostenského listu sp. č.: Žo-97/03809/002, reg. č. 2241/97, okrem iného, sprostredkovanie obchodu v rozsahu voľných živností a maloobchod a veľkoobchod v rozsahu voľných živností. Obrat podnikateľa za rok 2007 predstavoval ....... (obchodné tajomstvo), obrat za predaj knihy Harry Potter a dary smrti za január 2008 predstavoval ...... (obchodné tajomstvo).
2. Relevantný trh

	Podľa § 3 ods. 3 zákona je relevantný trh priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné.

	Podľa § 3 ods. 6 zákona je priestorový relevantný trh vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

	Pri stanovení tovarového relevantného trhu úrad zohľadnil nasledovné skutočnosti.

	Vydavateľská činnosť v oblasti kníh je špecifická tým, že na vydanie každého titulu získava autorské práva spravidla len jeden subjekt, ktorý potom tento knižný titul ďalej dodáva jednotlivým predajcom na základe zmlúv uzatvorených medzi vydavateľstvom a odberateľmi.
	
Dodávky kníh od vydavateľa k predajcom sa uskutočňujú dvoma spôsobmi. Vydavatelia knihy predajcom dodávajú priamo na základe kúpnopredajnej zmluvy alebo ich dodávajú do komisionálneho predaja. Pri prvom spôsobe sa predajca kúpou jednotlivých kníh stáva vlastníkom týchto kníh, ich predaj konečnému spotrebiteľovi uskutočňuje na vlastný účet a cenu si určuje sám. Pri komisionálnom predaji predajca predáva knihy konečnému spotrebiteľovi na účet vydavateľa a za cenu určenú vydavateľom. V tomto prípade predajcovia predávali knihu na vlastný účet. Samotný predaj knihy Harry Potter a dary smrti prebiehal za veľmi špecifických okolností. Zahájeniu predaja predchádzali rôzne akcie sprevádzané mediálnou podporou. Predaj knihy u všetkých predajcov v rámci SR bol zahájený jednotne 18.01.2008 o 00,01 hod.
	
Napriek tomu, že vydavateľstvo IKAR, a.s. malo so všetkými svojimi odberateľmi uzatvorené štandardné zmluvy o dodávke knižných titulov z produkcie vydavateľstva, zaslalo všetkým odberateľom samostatný návrh zmluvy o predaji knihy Harry Potter a dary smrti. Takýto atypický postup vydavateľstva IKAR, a.s. vyplýva z celkovej situácie okolo predaja kníh o Harry Potterovi. Uvedenie každého dielu je sprevádzané reklamnou kampaňou a podmienky predaja v každom jednotlivom štáte si určuje vydavateľ autorky J. K. Rowlingovej.
	
Vychádzajúc z uvedených skutočností úrad vymedzil v predmetnom konaní relevantný trh ako trh maloobchodného predaja knihy Harry Potter a dary smrti, nakoľko na tomto trhu mohlo dôjsť k obmedzeniu súťaže v dôsledku ustanovenia článku II. bod 4. uzatvorených dohôd.
	
Z geografického hľadiska úrad vymedzil trh územím SR.

3.  Dohoda obmedzujúca súťaž

	V čase uzatvorenia predmetných dohôd malo vydavateľstvo IKAR, a.s. uzatvorené štandardné zmluvy s 271 odberateľmi. Na základe týchto zmlúv sa dodávateľ zaväzuje dodávať odberateľovi knihy a iný tovar v rozsahu svojej ponuky. Dodávky kníh prebiehajú na základe objednávok a väčším odberateľom aj na základe tzv. automatických závozov, v rámci ktorých je im dodávaný dopredu približne dohodnutý počet knižných noviniek.
	
Napriek tejto skutočnosti vydavateľstvo IKAR, a.s. zaslalo svojim odberateľom dňa 28.12.2007 a 04.01.2008 prostredníctvom e-mailu návrh dohody, ktorá je predmetom tohto konania s nasledovným textom: „Vážení obchodní partneri. Prosíme Vás, aby ste si vo vlastnom záujme prečítali priložené prílohy. Pokiaľ budete súhlasiť s textom Dohody o podmienkach predaja titulu HARRY POTTER 7. A DARY SMRTI, prosíme Vás o vytlačenie dohody 2x, ich potvrdenie a oba exempláre prosíme poslať po vašom obchodnom zástupcovi v termíne do 10.01.2008. Voľné dohody budú k dispozícii aj u obchodných zástupcov.“
	
Podľa článku II. bod 4. tejto dohody: „Kupujúci sa zaväzuje, že titul bude do 31.3.2008 predávať konečným spotrebiteľom výlučne za doporučenú maloobchodnú cenu 499 SK s DPH.“ 
	
Podľa článku II. bod 5. tejto dohody: „Účastníci sa dohodli, že konanie kupujúceho v rozpore s podmienkami dohodnutými v čl. II, body 1 až 6 tejto dohody alebo konanie, ktoré uvedené podmienky bude obchádzať alebo nebude v súlade s nimi, budú považovať za konanie v rozpore s dobrými mravmi, obchodnými zvyklosťami, ako nekalosúťažné konanie podľa § 44 a nasl. Obchodného zákonníka a konanie porušujúce ustanovenia zákona č. 618/2003 Z.z. o autorskom práve a právach súvisiacich s autorským právom (autorský zákon) v znení neskorších predpisov. V prípade takéhoto konania kupujúceho ma predávajúci nárok v súlade s § 300 a nasl. Obchodného zákonníka na zmluvnú pokutu vo výške 30. 000,- Sk (slovom tridsaťtisíc slovenských korún).“
	
Ustanovenie článku II. bod 4. obsahuje vo svojej podstate priame určenie ceny tovaru, za ktorú ho má maloobchodný predajca predávať konečnému spotrebiteľovi. Za nedodržanie tejto ceny hrozila predajcovi zmluvná pokuta vo výške 30 000,- Sk.
	
Dohodu s takýmto textom uzatvorili s vydavateľstvom len štyria podnikatelia, ktorí sú zároveň aj účastníkmi tohto konania. 
	
Dohodu s podobným obsahom uzatvorilo vydavateľstvo IKAR, a.s. aj s podnikateľom TESCO STORES SR, a.s., so sídlom Kamenné nám. 1/A, 815 61 Bratislava (ďalej len TESCO STORES SR, a.s.“). Táto dohoda ale neobsahovala ustanovenie, ktoré by predajcovi určovalo pod hrozbou sankcie cenu, za ktorú má knihu predávať konečnému spotrebiteľovi.
	
Ostatným odberateľom, ktorí dohodu nepodpísali, vydavateľstvo IKAR, a.s. dodalo knihu na základe ich objednávok, teda títo predajcovia neboli zmluvne zaviazaní predávať knihu za cenu určenú vydavateľom.
	
Predaj knihy Harry Potter a dary smrti bol zahájený dňa 18.01.2008 o 00,01 hod. jednotne u všetkých predajcov. 18.01.2008 o 9,34 hod. bol zo strany vydavateľstva IKAR, a.s. zaslaný všetkým predajcom e-mail s nasledovným textom:
„Vážení obchodní partneri. Sieť Tesco spustila od dnešného dňa predaj titulu Harry Potter a dary smrti za cenu 399 SKK s DPH. Sme z tohto vývoja extrémne rozčarovaní.... V tejto chvíli nevieme predpovedať, ako sa k tejto situácii postavia ostatné hypermarkety na slovenskom trhu. Vzhľadom na vzniknutú situáciu odstupujeme od článku 2., bod 4. a vaše doobjednávky budeme uspokojovať v plnom rozsahu. Pre Vašu informáciu Media klub ponecháva cenu 499,- tak v katalógu ako aj v predajniach.“
	
Uvedený e-mail bol zaslaný všetkým odberateľom, teda aj tým, ktorí dohodu s vydavateľstvom IKAR, a.s. uzatvorenú nemali a neboli zaviazaní predávať knihu za vydavateľstvom určenú cenu 499,- Sk s DPH.
	
Posudzované dohody obsahujú priame určenie ceny tovaru podľa § 4 ods. 3 písm. a) zákona. Pôvodným cieľom dohôd, ktoré boli zaslané na podpis všetkým predajcom, bol predaj knihy Harry Potter a dary smrti za rovnakú cenu na celom území SR, čím by bola obmedzená cenová súťaž medzi predajcami tejto knihy a boli by znevýhodnení koneční spotrebitelia, ktorí by nemali možnosť výberu, za akých cenových podmienok si túto knihu kúpia. Napriek skutočnosti, že dohodu podpísali len štyria predajcovia, dospel úrad k záveru, že dohody mali za cieľ obmedzenie súťaže, takže v tomoto prípade nebolo potrebné skúmať ich konkrétny dopad na vymedzený relevantný trh.

V súťažnej praxi sa praktika, ktorá bola obsahom článku II, bod 4. predmetných dohôd, nazýva stanovovanie ceny ďalšieho predaja (angl. resale price maintenance). Znižuje úroveň vnútroznačkovej súťaže tým, že obmedzuje voľnosť predajcov stanovovať ceny tovarov nezávisle, čím zároveň obmedzuje možnosť výberu konečných spotrebiteľov na základe porovnávania cien rovnakých tovarov na rôznych predajných miestach. 
	
Posudzované dohody boli uzatvorené medzi podnikateľmi, ktorí podnikajú každý na inej úrovni výrobného reťazca alebo distribučného systému, jedná sa teda o tzv. vertikálne dohody. Nakoľko predmetné dohody obsahujú priame určenie cien tovaru, nie je možné ich posudzovať podľa § 6 ods. 1 zákona a ani podľa § 6 ods. 4 zákona. Úrad zároveň dospel k záveru, že dohody nespĺňajú podmienky § 6 ods. 3 zákona.
	
Úrad dospel k záveru, že ustanovenie predmetných dohôd obsiahnuté v čl. II. bod 4. je možné oddeliť od ich ostatného obsahu, preto sú dohody podľa § 4 ods. 4 zákona zakázané len v tejto časti.

4. Námietky účastníkov

	Listom zo dňa 14.05.2008 bola všetkým účastníkom konania v zmysle § 33 zákona doručená výzva pred vydaním rozhodnutia.
	Účastníci konania predložili úradu nasledovné námietky a návrhy na doplnenie dokazovania.

IKAR, a.s.

	Listom, doručeným úradu dňa 30.05.2008 predložila úradu svoje stanovisko k výsledkom šetrenia spoločnosť IKAR, a.s. Vo svojom vyjadrení uviedla nasledovné skutočnosti.
Dodávky všetkých kníh spoločnosť IKAR, a.s. zabezpečuje na základe rámcovej Kúpnej zmluvy (ďalej len „Dodávateľská zmluva“). Tento vzťah založený medzi podnikateľom IKAR, a.s. a odberateľmi nemá jednoznačne povahu kúpnej zmluvy v zmysle § 409 a nasl. Obchodného zákonníka, má povahu zmiešanej zmluvy, ktorá obsahuje prvky kúpnej zmluvy a predovšetkým prvky komisionárskej zmluvy.
V prípade špecifickej akcie, akou bol predaj knihy Harry Potter a dary smrti, spoločnosť IKAR, a.s. uzatvorila s odberateľmi nepriamy dodatok k Dodávateľskej zmluve, ktorým sa špecifikovali odlišnosti spôsobu predaja oproti predaju iných kníh. Takúto špecifikáciu si vyžiadala osobitná zmluva o podmienkach použitia diela J. K. Rowlingovej uzatvorená medzi spoločnosťou IKAR, a.s. a zástupcom J. K. Rowlingovej, ktorým je Christopher Little Literary Agency. Predmetom tejto zmluvy bola len úprava podmienok predaja, preto táto zmluva by bola bez existencie Dodávateľskej zmluvy nevykonateľná.
	
Určenie predajnej ceny knihy Harry Potter a dary smrti nemožno považovať za súťaž obmedzujúce, nakoľko sa prejavilo vo fáze komisionárskej, nakoľko odberateľ nenesie žiadne obchodné alebo finančné riziko.
	
Dohoda o podmienkach predaja knihy Harry Potter a dary smrti podstatným spôsobom nemení typické obstarávateľské znaky Dodávateľskej zmluvy. S ohľadom na vyššie uvedené preto nie je možné považovať posudzovanú dohodu za dohodu obmedzujúcu súťaž podľa § 4 zákona.
	
Pokiaľ úrad dospeje k záveru, že predmetná dohoda je dohodou obmedzujúcou súťaž navrhuje spoločnosť IKAR, a.s., aby úrad pri stanovení výšky pokuty zohľadnil nasledovné skutočnosti: extrémne krátkodobé porušenie, minimálny dopad na spotrebiteľov, minimálna hodnota predaja v danom čase, vertikálne porušenie, ktoré nepredstavuje najzávažnejšie porušenie hospodárskej súťaže, dobrovoľné ukončenie porušovania, spolupráca s úradom v priebehu konania, skutočnosť, že účastník konania v minulosti neporušil žiadne z ustanovení zákona.

Stanovisko úradu

	Úrad nesúhlasí s názorom spoločnosti IKAR, a.s., podľa ktorého Dodávateľská zmluva nemá jednoznačne charakter kúpnej zmluvy a obsahuje predovšetkým prvky komisionárskej zmluvy. Dodávateľská zmluva, ktorej vzor bol úradu spoločnosťou IKAR, a.s. predložený (spis č.2, por. číslo 7. – obchodné tajomstvo) bola uzatvorená s jednotlivými odberateľmi pod názvom „Kúpna zmluva uzavretá v zmysle § 409 a nasl. Obchodného zákonníka“. Ako vyplýva zo samotného názvu zmluvy, ako aj z jej obsahu jedná sa o kúpnu zmluvu uzatvorenú podľa § 409 a nasl. Obchodného zákonníka a nie je možné považovať ju za komisionársku zmluvu podľa § 577 a nasl. Obchodného zákonníka. Taktiež z textu dohody o podmienkach predaja titulu Harry Potter a dary smrti nie je zrejmé, že táto dohoda predstavuje dodatok k Dodávateľskej zmluve a nie je možné posúdiť ju ani ako komisionársku zmluvu. Z uvedených dôvodov úrad dohodu posudzoval v zmysle § 4 zákona.
	
Skutočnosti, ktoré uviedla spoločnosť IKAR, a.s. a ktoré by úrad mal zohľadniť pri stanovovaní výšky pokuty úrad vyhodnotil v časti 5. tohto rozhodnutia.

MODUL, spol. s r.o.

	Listom, doručeným úradu dňa 30.05.2008 predložila úradu svoje stanovisko k výsledkom šetrenia spoločnosť MODUL, spol. s r.o. Vo svojom vyjadrení uviedla tie isté skutočnosti ako spoločnosť IKAR, a.s., úrad preto zaujíma k tomuto vyjadreniu stanovisko totožné so svojim stanoviskom k vyjadreniu spoločnosti IKAR, a.s.

CLIOS, spol. s r.o.

	Listom, doručeným úradu dňa 30.05.2008 predložila úradu svoje stanovisko k výsledkom šetrenia spoločnosť CLIOS, spol. s r.o. Vo svojom vyjadrení uviedla tie isté skutočnosti ako spoločnosť IKAR, a.s., úrad preto zaujíma k tomuto vyjadreniu stanovisko totožné so svojim stanoviskom k vyjadreniu spoločnosti IKAR, a.s.

Ivan Šimonfy – LIBRERIA

	Listom, doručeným úradu dňa 30.05.2008 predložil úradu svoje stanovisko k výsledkom šetrenia podnikateľ Ivan Šimonfy – LIBRERIA. Vo svojom vyjadrení uviedol tie isté skutočnosti ako spoločnosť IKAR, a.s., úrad preto zaujíma k tomuto vyjadreniu stanovisko totožné so svojim stanoviskom k vyjadreniu spoločnosti IKAR, a.s.

Marian Gregorov Džongov – FIRMA JOHNY

	Listom, doručeným úradu dňa 30.05.2008 predložil úradu svoje stanovisko k výsledkom šetrenia podnikateľ Marian Gregorov Džongov – FIRMA JOHNY. Vo svojom vyjadrení uviedol tie isté skutočnosti ako spoločnosť IKAR, a.s., úrad preto zaujíma k tomuto vyjadreniu stanovisko totožné so svojim stanoviskom k vyjadreniu spoločnosti IKAR, a.s.

5. Pokuta

	Podľa § 38 ods. 1 zákona úrad uloží za porušenie ustanovení § 4 ods. 1 zákona podnikateľovi pokutu do 10% z obratu podľa § 10 ods. 3 zákona za predchádzajúce účtovné obdobie.

	Pri ukladaní pokút úrad v konaniach s účinnosťou od 01.01.2008 postupuje podľa Metodického pokynu na ukladanie pokút (ďalej len „metodický pokyn“). Na základe tohto metodického pokynu úrad berie ako východisko pri určení pokuty tzv. relevantný obrat podnikateľa.

	Pod takýmto relevantným obratom sa v zmysle metodického pokynu rozumie obrat podnikateľa dosiahnutý na vymedzenom priestorovom relevantnom trhu za predaj tovarov a služieb, ktorých sa narušenie alebo obmedzenie súťaže priamo dotýka a ktorý bol dosiahnutý za posledné uzavreté účtovné obdobie.

	Úrad dospel k záveru, že v predmetnom konaní vzhľadom na veľmi špecifické vymedzenie relevantného trhu nie je možné takýto obrat vyčísliť, preto úrad nemohol pri stanovení východiska pre výpočet výšky pokuty aplikovať metodický pokyn. Úrad taktiež nepokladal za vhodné použiť ako základ na výpočet pokuty údaje o celkovom obrate účastníkov konania za posledné uzatvorené účtovné obdobie, t.j. za rok 2007, lebo by to vo vzťahu k veľkosti relevantného trhu, na ktorom došlo k posudzovanému protisúťažnému konaniu, bolo neprimerané.

	Ako východisko pri stanovení výšky pokuty úrad preto zobral do úvahy obraty jednotlivých účastníkov konania dosiahnuté na stanovenom relevantnom trhu za obdobie od zahájenia predaja knihy Harry Potter a dary smrti, t.j. od 18.01.2008 do 31.01.2008.

	Dohody, ktoré obsahujú priame určenie cien tovaru, sú vo všeobecnosti posudzované za závažné porušenie zákona. Príslušné ustanovenia dohôd mali zabezpečiť, aby sa kniha na celom území SR predávala za rovnakú cenu, nakoľko však dohody nakoniec uzatvorili len štyria odberatelia, nebol tento cieľ naplnený a ich dopad na trh bol minimálny. Vzhľadom na celkový počet odberateľov a z toho vyplývajúcich predajných miest sa účinky dohôd dotkli len nízkeho počtu konečných spotrebiteľov. Posudzované porušenie zákona preto úrad vyhodnotil ako málo závažné.

	Pri posudzovaní dĺžky porušovania úrad vychádzal zo skutočnosti, že spoločnosť IKAR, a.s. odstúpila od sporných ustanovení dohôd cca 9 hodín po zahájení predaja. Ako dôvod uviedla skutočnosť, že spoločnosť TESCO STORES SR, a.s. knihu predáva za cenu 399,- Sk. Ako vyplýva z textu dohôd, dohody boli uzatvorené dňa 10.01. a 17.01.2008, v prípade podnikateľa Marian Gregorov Džongov – FIRMA JOHNY dátum uzatvorenia v dohode uvedený nie je. Z uvedeného vyplýva, že platnosť dohôd je možné vyjadriť v dňoch a prípadné účinky dohôd na súťaž je možné vyjadriť dokonca v hodinách.

	Výšku pokút pre jednotlivých účastníkov úrad stanovil na spodnej hranici percentuálneho podielu z obratov účastníkov na relevantnom trhu stanovenom pre účely tohto konania pri súčasnom zohľadnení všetkých okolností uvedených vyššie. V prípade účastníkov konania Ivan Šimonfy – LIBRERIA a Marian Gregorov Džongov – FIRMA JOHNY má suma pokuty vo výške 500,- Sk vzhľadom na tržby dosiahnuté v posudzovanom období na príslušnom relevantnom trhu skôr symbolický charakter.

6. Záver

	Na základe vyššie uvedených skutočností úrad dospel k záveru, že posudzované dohody sú dohodami obmedzujúcimi súťaž podľa § 4 ods. 3 písm. a) zákona. Uvedené dohody mali udržať rovnakú cenu knihy Harry Potter a dary smrti na celom území SR v čase od zahájenia jej predaja, t.j. od 18.01.2008 do 31.03.2008. Dohody boli nakoniec uzatvorené len so štyrmi podnikateľmi a porušovanie trvalo len krátko, čo úrad zohľadnil pri stanovení výšky pokuty pre všetkých účastníkov konania.

Poučenie odvolaní

Podľa § 34 ods. 1 zákona v spojení s § 18 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu možno podať rozklad Rade Protimonopolného úradu Slovenskej republiky prostredníctvom odboru dohôd obmedzujúcich súťaž v lehote 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

								Ing. Ján Šufliarsky
							        riaditeľ odboru dohôd
							        obmedzujúcich súťaž

Rozhodnutie dostane:

1. Mgr. Renáta Zahoráková, advokátka, Staromestská 6/D, 811 03 Bratislava – IKAR, a.s., Kukuričná 13, 831 03 Bratislava

2. Mgr. Renáta Zahoráková, advokátka, Staromestská 6/D, 811 03 Bratislava - MODUL, spol. s r.o., Stará Vajnorská 17/97, 831 04 Bratislava

3. Mgr. Renáta Zahoráková, advokátka, Staromestská 6/D, 811 03 Bratislava - CLIOS, spol. s r.o., Heydukova 4, 811 08 Bratislava

4. Mgr. Renáta Zahoráková, advokátka, Staromestská 6/D, 811 03 Bratislava - Marian Gregorov Džongov – FIRMA JOHNY, Jedľová 6, 821 07 Bratislava

5. Mgr. Renáta Zahoráková, advokátka, Staromestská 6/D, 811 03 Bratislava - Ivan Šimonfy – LIBRERIA, M. R. Štefánika 47, 940 01 Nové Zámky